b'\n_START_ARTICLE_\nBenevento (pokrajina)\n_START_SECTION_\nZgodovinske zanimivosti\n_START_PARAGRAPH_\nPokrajina Benevento je spadala pod pape\xc5\xa1ko dr\xc5\xbeavo od leta 1073, ko so se Langobardi formalno podali pape\xc5\xbeu, vse do leta 1860, ko so jo garibaldinci osvobodili. Dejansko je bila pokrajina osvobojena \xc5\xbee par mesecev pred Garibaldijevim prihodom. Dne 3. septembra 1860 je pri\xc5\xa1lo do nepri\xc4\x8dakovanega dogovora med doma\xc4\x8dini, ki so se v ilegali upirali oblasti Borboncev, in simpatizerji Garibaldijevih \xc4\x8det, ki so tedaj prodirale proti tem ozemljem. Skupini sta uvideli, da imata pravzaprav isti cilj, to je odstranitev pape\xc5\xbeeve nadoblasti, zato sta se zdru\xc5\xbeili. Pape\xc5\xbeevi predstavniki, ki niso bili ve\xc5\xa1\xc4\x8di bojevanja, se niso zoperstavili. Delegat je samo predstavil formalni protest, a takoj sprejel ponujeno mo\xc5\xbenost, da zapusti mesto. Revolucija se je kmalu spremenila v ljudsko veselico, ki so se je udele\xc5\xbeili tudi vojaki pape\xc5\xbeeve garde. Garibaldi je \xc5\xbee dne 25. oktobra uradno ustanovil Pokrajino Benevento v sklopu Kraljevine Italije.'